STREETFOOD Aarhus får fra maj et marked med 40 madboder på havnen hver weekend.

Madmarkedet Aarhus Central Foodmarket meldte for nylig ud, at man åbner til sommer på Knuds Torv ved Strøget, og nu melder endnu et marked sig på banen. Det drejer sig om markedet Øboderne, der åbner den 7. maj bag ved Bestseller-bygningen på Pier 2 på Aarhus Havn.

Det nye marked får åbent hver lørdag og søndag og får 100 boder, hvoraf de 40 bliver med mad, drikkevarer og delikatesser. Resten af standene bliver med design, kunsthåndværk og loppefund, og samlet vil Øboderne fylde et areal på op mod 10.000 kvadratmeter.

”Vores mål er at skabe et inspirerende marked, som bliver et nyt samlingspunkt i byen, ligesom man også har det i eksempel Barcelona, Berlin og Paris. På markedet kan man gå på opdagelse inden for gastronomi, kultur, design og kunstnerisk udfoldelse af enhver art,” siger medstifter Christian Willesen, dre står bag markedet sammen med sin partner Rene Fyrster Simonsen.

Streetfood og sushi i solen

Madboderne i Øboderne dækker over omkring 20 boder med streetfood og drikkevarer som eksempelvis sushi, burgere, gourmethotdogs, friskpresset juice og cocktails. Dertil kommer omkring 20 boder med fisk, kød, vin, delikatesser, brød, ost, konfekture og øl.

”På markedet kan man spise sig mæt og få forfriskninger fra boderne, der byder på gastronomi med forskelligt temaer, mens man følger med i underholdningen på pladsen eller nyder solen i en liggestol. Idéen er at servere bæredygtig kvalitetsmad skabt af ildsjæle til fornuftige priser, så alle uanset økonomi kan være med,” siger Christian Willesen.

Markedet får også stande med planter og blomster, ligesom der kommer et område med plads til yoga. Boderne bliver opdelt i otte zoner for at gøre det så overskueligt som muligt for de besøgende. Arrangørerne arbejder lige nu på højtryk med at få de forskellige myndighedsgodkendelser på plads.